DA Den Europæiske Unions Tidende CE 84/101

(2004/C 84 E/0139)

SKRIFTLIG FORESPØRGSEL E-3817/03

af Stavros Xarchakos (PPE-DE) til Kommissionen

(12. december 2003)

Om: Opkrævning af vejafgift på Attika-motorvejen i Athen

Den græske premierminister, Simitis, indviede (på et partiarrangement, der blev afholdt den 30. november 2003) det næstsidste afsnit (ifølge hvad der blev bekendtgjort) af Attika-motorvejen. Denne motorvej er i løbet af det sidste halvandet år blevet indviet i »doser«, og den vejafgift, der opkræves, forøges konstant. Den 2. december nåede den op på 2 EUR for personbiler, og det er blevet bebudet, at vejafgiften efter afslutningen af De Olympiske Lege vil have overskredet 2,8 EUR.

Den græske presse har med rette kaldt Attika-motorvejen »Europas dyreste vej«, eftersom der ikke findes nogen tilsvarende vej, som det koster så meget at benytte, idet det også understreges, at der ved prisfastlæggelsen ikke skelnes i forhold til længden af den tilbagelagte strækning. Dette betyder, at en bruger, der f.eks. tilbagelægger 40 km på Attika-motorvejen, betaler nøjagtigt samme pris som en, der f.eks. kun kører tre kilometer ad samme vej.

Hvordan vurderer Kommissionen størrelsen af den opkrævede vejafgift og den manglende differentiering af prisen? Er den ovennævnte ordning forenelig med bestemmelserne i fællesskabsretten? Hvem indkasserer den vejafgift, der betales på Attika-motorvejen? Hvad var det oprindelige budget for projektet, og hvad kostede det i sidste ende? Hvor stort et beløb i fællesskabsmidler (i form af lån, midler fra den tredje fællesskabsstøtteramme m.m.) er der blevet ydet til projektets udførelse?

Svar afgivet på Kommissionens vegne af Michel Barnier

(25. februar 2004)

Direktiv 1999/62/EF (1) omhandler afgifter, vejafgifter og brugsafgifter for lastbiler på 12 tons og derover. Hvis medlemsstaterne opkræver vejafgifter for køretøjer på under 12 tons, inklusive personbiler, kræves det ikke, at de overholder bestemmelserne i direktiv 1999/62/EF.

I øvrigt vedrører direktivet ikke indførelse af særlige afgifter for kørsel i byer eller reguleringsafgifter, der specielt har til formål at bekæmpe tids- og stedsrelaterede trafikpropper. Attika-motorvejen er en bymotorvej, der er anlagt for at forbinde bymæssige bebyggelser i Attika-området og bidrage til at formindske trafikpropperne i hovedstadsområdet. Opkrævningen af et fast vejafgiftsbeløb er ikke en overtrædelse af direktivets bestemmelser.

Ifølge de oplysninger, Kommissionen har modtaget fra de græske myndigheder, er afgiftsbeløbet fastlagt i forhold til kontrahentens omkostninger til bygning og drift af motorvejen, og kontrahenten blev udvalgt efter offentligt udbud. Det skal også bemærkes, at den koncessionsperiode, i hvilken kontrahenten kan anvende afgiften, er begrænset til 23 år, og at maksimumsafgiften for personbiler er fastsat til 1,56 EUR i juni 1994-priser. Efter inflation svarer det i dag til en maksimumsafgift på ca. 3 EUR (inklusive moms).

Den Europæiske Investeringsbank har godkendt et lån på 645 mio. EUR til koncessionshaveren på Attiki Odos. Koncessionshaveren anvender lånet som den private sektors bidrag til projektet, jf. koncessionskontrakten.

EU’s budget for transeuropæiske net (TEN) har medfinansieret undersøgelser af »Attiki Odos« for et samlet beløb på 34 mio. EUR.

De regionale operationelle programmer for 1989-1993 og 1994-1999 for Attika har bidraget med i alt 53 mio. EUR fra Den Europæiske Fond for Regionaludvikling (EFRU) til Attiki Odos. Det operationelle program »vejafsnit 1994-1999« har bidraget til finansiering af Attiki Odos med 135 mio. EUR fra EFRU.

Kommissionen har fra de græske myndigheder modtaget en anmodning om bekræftelse af EFRU's medfinansiering af Attiki Odos under det operationelle program »vejafsnit, havne, byudvikling 2000-2006«. Kommissionen behandler i øjeblikket denne anmodning.

(1) Europa-Parlamentets og Rådets direktiv 1999/62/EF af 17. juni 1999 om afgifter på tunge godskøretøjer for benyttelse af visse infrastrukturer, EFT L 187 af 20.7.1999.